Aiviekste

Aiviekste ir upe Latvijā, pēc baseina lielākā Daugavas pieteka. Aiviekste ir 14. garākā Latvijas upe. Tradicionāli tiek uzskatīts, ka Aiviekste atdala Vidzemi no Latgales, kaut arī vēsturiski Vidzemes un Vitebskas guberņas robeža negāja precīzi pa Aiviekstes upi.

Upes garums ir 114 kilometri, baseina platība — 9160 km2, kopējais kritums 26,9 m. Iztek no Lubāna ezera, savāc galvenokārt Austrumlatvijas zemienes ūdeņus. 25% no Aiviekstes baseina platības klāj meži, 15% — purvi. Baseinā daudz slapju pļavu, lieli purvu masīvi (tai skaitā Peikstuļnīcas-Salas, Taunaga-Strūžānu, Balto klānu, Lielais Peisa, Olgas). Daudzie purvi un Lubāna ezers mīkstina pavasara palus, aizturot daļu ūdens līdz jūlija beigām.

 Upes raksturojums 
Aiviekste iztek no Lubāna ezera ziemeļu gala, kur met plašu pusloku un tad pagriežas dienvidrietumu virzienā. Šajā posmā ir vismazākais kritums, turklāt te Aiviekste uzņem lielākās pietekas Pededzi, Balupi un Iču. Tālāk tek iztaisnota un padziļināta 83 km garumā. Meirānu kanāls pievada Lubāna ezera agrāko pieteku Malmutas un Lisiņas ūdeņus. Lejasgalā Aiviekste tek pa viegli viļņotu apvidu. Te upē ir vairākas salas, sēkļi un aptuveni 15 akmeņainas krāces. Uz vienas no šo salu grupām ir uzcelta Aiviekstes HES — viena no lielākajām mazo upju spēkstacijām Latvijā. Pēc Pļaviņu HES izbūves Aiviekstes lejasgalu appludina ūdenskrātuve.

 Pietekas 
 Labā krasta pietekas 
 Iča, 
 Piestiņa, 
 Pededze (6. garākā upe Latvijā, garāka par pašu Aivieksti), 
 Liede, 
 Kuja, 
 Svētupe, 
 Arona, 
 Veseta.

 Kreisā krasta pietekas 
 Zvidze, 
 Isliena.
 Abaine

 Zivis 
Aiviekste ir ļoti bagāta ar zivīm (ālanti, plauži, zuši, līdakas, raudas, asari, ruduļi, retāk sami).

 Apdzīvotās vietas 
Upes krastos atrodas Lubāna, Meirāni, Saikava, Ļaudona, Aiviekste, Krievciems, bet pie ietekas Daugavā — daļa Pļaviņu (Gostiņi).

 Atsauces 

 Ārējās saites 
LĢIA datubāze

Kategorija:Rēzeknes novada upes
Kategorija:Madonas novada upes
Kategorija:Balvu novada upes
Kategorija:Jēkabpils novada upes
Kategorija:Aizkraukles novada upes
Kategorija:Aiviekstes baseins
Kategorija:Aiviekstes pagasts
Kategorija:Barkavas pagasts
Kategorija:Bērzpils pagasts
Kategorija:Aiviekste
Kategorija:Pļaviņas
Kategorija:Lazdukalna pagasts
Kategorija:Krustpils pagasts
Kategorija:Variešu pagasts
Kategorija:Lubāna
Kategorija:Indrānu pagasts
Kategorija:Kalsnavas pagasts
Kategorija:Ļaudonas pagasts
Kategorija:Mārcienas pagasts
Kategorija:Mētrienas pagasts
Kategorija:Ošupes pagasts
Kategorija:Praulienas pagasts
Kategorija:Lauberes pagasts
Kategorija:Gaigalavas pagasts